b'\n_START_ARTICLE_\nJonathan Greening\n_START_SECTION_\nKariera\n_START_PARAGRAPH_\nZa svoj prvi profesionalni klub York je Greening podpisal pogodbo konec sezone 1996\xe2\x80\x9397 in se s klubom \xc5\xa1e isto leto uvrstil v angle\xc5\xa1ko drugo ligo. \xc5\xbde po letu in pol igranja za York je 26. marca 1998 prestopil v Manchester United._NEWLINE_Kljub temu, da za Manchester ni igral v prvi postavi so ga opazili v angle\xc5\xa1ki nogometni reprezentanci do 21 let in ga povabili k sodelovanju. V Manchestru je imel rezervno vlogo, saj je bilo v klubu takrat veliko bolj kvalitetnih veznih igralcev. Tako ni nastopil na nobeni tekmi Lige prvakov, le v finalu je bil leta 1999 izbran med \xc5\xa1estnajsterico, vendar je tudi takrat celo tekmo ostal na klopi za rezervne igralce. Kljub temu je s klubom takrat osvojil prvenstvo, a se je po lastnih besedah po\xc4\x8dutil kot goljuf, ko je dvignil pokal zmagovalcev ._NEWLINE_Greening je z Unitedom podalj\xc5\xa1al pogodbo v sezoni 1999-2000, vendar se je leta 2001 odlo\xc4\x8dil, da bo klub zapustil, saj tam ni dobil prave prilo\xc5\xbenosti za nastop v prvi postavi. Poleti 2001 je tako za 2 milijona od\xc5\xa1kodnine prestopil k Middlesbroughu. Greening je v Teessidu ostal tri sezone in bil v sezoni 2002/03 izbran za najbolj\xc5\xa1ega igralca kluba. Takrat je bil tudi vpoklican v angle\xc5\xa1ko nogometno reprezentanco, a v njej ni nikdar zaigral. Kljub tem uspehom je v sezoni 2003/04 manj pogosto igral v prvi postavi, zaradi \xc4\x8desar se je odlo\xc4\x8dil za odhod iz kluba. Za 1,25 milijona funtov je prestopil k West Bromwich Albionu_NEWLINE_Greening je svojo prvo tekmo za Albion zaigral proti Blackburnu, v prvem dnevu sezone 2004/05, ki se je kon\xc4\x8dala z rezultatom 1:1. V novem klubu je kmalu postal eden klju\xc4\x8dnih igralcev in pripomogel k temu, da se je Albion obdr\xc5\xbeal v angle\xc5\xa1ki prvi ligi. V prvih treh sezonah je zaigral na 125 tekmah, od tega le sedemkrat kot zamenjava._NEWLINE_Poleti 2007 je pogodbo z West Bromom podalj\xc5\xa1al za tri leta, kasneje pa je postal tudi kapetan mo\xc5\xa1tva. S svojimi dobrimi predstavami na igri\xc5\xa1\xc4\x8du se je v tej sezoni ve\xc4\x8dkrat uvrstil med najbolj\xc5\xa1o enajsterico Championshipa Greening zaradi suspenza ni smel nastopiti v petem kolu FA pokala proti Coventry Cityju, to pa je bila edina tekma, ki jo je izpustil v pokalu; v prvi postavi je zaigral na vseh 46 liga\xc5\xa1kih tekmah. V polfinalni tekmi FA pokala je bil kot kapetan tudi prisoten na tekmi proti Portsmouthu, ki jo je Albion izgubil z 1:0. Mesec kasneje je z ekipo postal zmagovalec Championshipa, kar je klubu prineslo napredovanje v Premier League\n_START_SECTION_\nStil igre\n_START_PARAGRAPH_\nKljub temu, da je po naravi desni\xc4\x8dar lahko igra kjerkoli v zvezni vrsti. Sprva je Greening igral na bokih, kasneje pa se je preselil v sredino zvezne vrste. Soigralec iz Albiona Dean Kiely ga je opisal kot igralca, ki\xc2\xa0\xc2\xbbdeli \xc5\xbeoge kot quarterback\xc2\xab.'